FI Euroopan unionin virallinen lehti C 52/22

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 52/11

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”CABRITO DO ALENTEJO”

EY-N:o: PT-PGI-0005-0791-08.10.2009

SMM ( X ) SAN ( )

1. Nimi:

”Cabrito do Alentejo”

2. Jäsenvaltio tai kolmas maa:

Portugali

3. Maataloustuotteen tai elintarvikkeen kuvaus:

3.1. Tuotelaji:

Luokka 1.1 – Tuore liha (ja muut eläimenosat)

3.2. Kuvaus 1 kohdassa nimetystä tuotteesta:

Cabrito do Alentejolla tarkoitetaan ruhoa/lihaa, joka on peräisin teurastetuista kantakirjaan merkityistä vuohista, joiden molemmat vanhemmat on merkitty Serpentina-rodun rekisteriin ja/tai kantakirjaan tai jotka voivat myös olla peräisin lopullisesta risteytyksestä, jossa isälinjan eläimet on merkitty Serpentina-rodun rekisteriin ja/tai kantakirjaan; eläimet ovat syntyneet ja ne on kasvatettu ja teurastettu vahvistettujen sääntöjen mukaisesti.

Naaras- ja urospuoliset eläimet kasvatetaan perinteisten paikallisten käytänteiden mukaisesti; teurastus tapahtuu eläinten ollessa 30–120 päivän ikäisiä. Ruhon paino on 3,50–7,50 kg, rasvapitoisuus on alhainen ja lihaskudoksen osuus suuri. Liha on vaaleanpunaista, pehmeää, maukasta ja aromiltaan miellyttävää.

3.3. Raaka-aineet (ainoastaan jalostetut tuotteet):

—

3.4. Rehu (ainoastaan eläinperäiset tuotteet):

Emä imettää Cabrito do Alentejo -vuohia niiden syntymästä 30–120 päivän ikään asti.

Kun eläimet ovat 15 päivän ikäisiä, niille annetaan jyrsittäväksi jonkin verran kuitupitoista ravintoa (roedores), jotta niiden ruoansulatuselimistö kehittyy tai yksinkertaisesti virikkeeksi, jotta ne voivat tyydyttää synnynnäisen tarpeensa pureskella ja välttää stressaantumisen. Tämä ravinto muodostuu hyvälaatuisesta (maukkaasta ja helposti sulavasta) heinästä, rauta- ja korkkitammen sekä muiden puulajien lehdeksistä, viljasta, yksinomaan viljapohjaisista (maissi, vehnä, kaura, ohra, ruis jne.) yhdistelmätuotteista, valkuaiskasveista (herne, härkäpapu, tarhapapu, virna, nätkelmä, kikherne jne.), auringonkukka-, soija- ja juurikaspuristeista sekä muista maatalouden ja puutarha- ja hedelmäviljelyn sivutuotteista.

Nämä tuotteet voivat sisältää myös pieniä määriä rasvaa, karbonaatteja, bikarbonaatteja, fosfaatteja ja klorideja sekä herajauhetta, kivennäisaineita ja vitamiineja.

Lisäravinto on kuitenkin tarkoitettu ainoastaan täydentämään emänmaitoa, ja sen osuus kasvatusvaiheen ravinnontarpeesta on enintään 15 %.

Anabolisvaikutteisten aineiden, hormonien jne. kaltaisten luonnollisten tai keinotekoisten kasvunedistäjien käyttö on kielletty.

Veden annostelussa ja ruokinnassa on aina noudatettava hygieniaa ja eläinten hyvinvointia koskevia vähimmäisvaatimuksia.

3.5. Erityiset tuotantovaiheet, joiden on tapahduttava yksilöidyllä maantieteellisellä alueella:

Tuotanto tapahtuu yksilöidyllä maantieteellisellä alueella. Teurastus, leikkaaminen ja pakkaaminen voivat tapahtua myös kyseisen alueen ulkopuolella.

3.6. Viipalointia, raastamista, pakkaamista jne. koskevat erityiset säännöt:

Cabrito do Alentejo voidaan pitää kaupan kokonaisina ruhoina, pakattuina tai pakkaamattomina puoliruhoina tai seuraaviksi paloiksi leikattuna: lapa, niska, rinta ja kylki, kyljysrivi, reisi, sisäelimet. Palat on aina pakattava.

3.7. Merkintöjä koskevat säännöt:

Päällysmerkinnöissä on oltava maininta ”Cabrito do Alentejo – IGP”, tuotteen tunnus (Kuva 1), SMM-tunnus ja varmennuselimen merkki.

Kuva 1

4. Maantieteellisen alueen tarkka rajaus:

Maantieteellinen tuotantoalue käsittää luonnollisella tavalla hallinnollisesti Portalegren, Évoran ja Bejan läänit (lukuun ottamatta Sinesin kuntaa ja Vila Nova de Milfontesin, Langueiran, Almograven ja Zambujeira do Marin taajamia Odemiran kunnassa) sekä seuraavat kunnat: Grândola (lukuun ottamatta Carvalhalin ja Melidesin taajamia), Alcácer do Sal (lukuun ottamatta Santa M.a do Castelon ja Comportan taajamia), Santiago do Cacém (lukuun ottamatta Santo Andrén taajamaa), Alcoutim (lukuun ottamatta Vaqueirosin taajamaa) ja seuraavat taajamat: Couço ja Santana do Mato Coruchen kunnassa, S. Marcos da Serra Silvesin kunnassa ja Ameixial Loulén kunnassa.

5. Yhteys maantieteelliseen alkuperään:

5.1. Maantieteellisen alueen erityisyys:

Maantieteellinen alue, jolla eläimet syntyvät ja kasvatetaan, sijaitsee sellaisessa osassa Alentejoa ja siihen rajoittuvia alueita, joiden köyhä maaperä on muodostunut erityisesti liuskekivestä ja sen hajoamistuotteista. Siellä on myös runsaasti jyrkillä pensaikkoisilla rinteillä sijaitsevia laidunalueita. Maatalouskalusto ei pääse liikkumaan tällaisessa maastossa, ja myös muilla eläinlajeilla on suuria vaikeuksia tulla siellä toimeen (laidunten laadun ja maaston vaikeakulkuisuuden vuoksi).

Alueella on pääasiassa laajaperäiseen metsälaiduntamiseen perustuvaa kotieläintaloutta harjoittavia maatiloja. Vuohet kasvatetaan ulkona laajaperäisen järjestelmän mukaisesti. Sen vuoksi maankäyttö jakaantuu suurelta osin seuraavasti Välimeren alueen metsien (korkki- ja rautatammi) aluskasvillisuus, viljanviljely (kastelemattomat viljelyalat), peltokasviviljely (rehu, luonnonniityt ja parannetut niityt) sekä viljelemättömät alat.

Myös kylmät sateiset talvet ja kuumat kuivat kesät ovat tyypillisiä tälle maantieteelliselle alueelle ja vaikuttavat ratkaisevasti paitsi alueen kasvillisuuteen, myös sen koostumuksen vaihteluihin eri vuodenaikoina. Kasvillisuus muodostuu pääasiassa kotoperäisistä heinäkasvi- (Dactylis glomerata, Lolium ssp, Bromus ssp jne.) ja palkokasvilajeista (etenkin erilaiset Trifolium- ja Mendicago-lajikkeet mutta myös Ornithopus, Lotus, Scorpiurus jne.), pensaskasveista (erilaiset Cistus-lajikkeet jotka tunnetaan kansanomaisilla nimillä estevas, sargaços, piorno ja tojo) sekä erittäin tyypillisistä Quercus-suvun lajeista (rauta- ja korkkitammi), joista saadaan tammenterhoja ja lehdeksiä. Tämä kasvillisuus ei ole pelkästään täysi-ikäisten eläinten ravinnon perusta. Se on myös ratkaiseva tekijä ja edellytys, koska se vaikuttaa toisaalta luonnollisen valinnan kautta niiden eläinten ominaisuuksiin, jotka kykenevät selviytymään, lisääntymään ja imettämään jälkeläisiään näin epäsuotuisissa oloissa, kuten on asianlaita Serpentina-rodun ja sen risteytysten kohdalla, ja toisaalta maidon ominaisuuksiin eri vuodenaikoina.

5.2. Tuotteen erityisyys:

Cabrito do Alentejo -ruhoille tehtyjen tutkimusten tulosten perusteella voidaan todeta, että niillä on seuraavat erityisominaisuudet: vaalea väri, joka johtuu väriltään niin ikään vaaleasta ihonalaisesta rasvasta, pehmeän ja maukkaan lihaskudoksen osuus, joka on 60–66 %, luuston osuus, joka on keskimäärin 25 %, muita tutkittuja genotyyppejä alhaisempi rasvapitoisuus, taloudellisesti merkittävä tuotos, koska reiden, lavan ja kylkirivin osuus on yhteensä noin 70 % ruhon painosta, sekä lihaskudoksesta sekä ihonalaisesta ja lihaksen sisäisestä rasvasta muodostuvan syötävän osan rasvapitoisuus, joka on 6–8 %.

Tärkeimmät Cabrito do Alentejon sisältämät rasvahapot, joiden osuus on yhteensä yli 70 %, ovat öljyhappo (C18:1 cis-9), palmitiinihappo (C16:0) ja steariinihappo (C18:0).

Linolihappopitoisuus (CLA) vaihtelee vuoden aikana välillä 0,34–0,66 %.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen määrätty laatu, maine tai muut ominaisuudet (kun kyseessä SMM):

Maantieteellisen alueen kasvillisuus-, maaperä- ja ilmasto-olot sekä tapa, jolla ihminen niitä hyödyntää, muodostavat ekosysteemin, jossa Alentejon alueelle ominaiset kotieläintalousmenetelmät ja rodun erityisominaisuudet ovat saaneet aikaan sen, että Serpentina-rodun ja sen risteytysten liha erottuu markkinoilla kulutukseen soveltuvana tuotteena erityisesti ajankohtana, jolloin sillä on perinteisesti tärkeä yhteiskunnallinen ja yhteisöllinen merkitys. Cabrito do Alentejo on jo pitkään (kirjallisuusviitteitä sen käytöstä elintarvikkeena on olemassa jo 1500-luvulta lähtien) ollut lihan aistinvaraisten laatuominaisuuksien ja tunnustetun gastronomisen arvon ansiosta kuluttajien suuresti arvostama tuote erityisesti kahden vuotuisen huippusesongin – joulun ja pääsiäisen – aikaan.

Alueelle tavanomaisen käytännön mukaan vuohet teurastetaan ennen vierottamista vaiheessa, jossa ne eivät vielä märehdi. Tällöin emänmaidon laatu on ratkaiseva tekijä ruhojen laadun kannalta. Koska emän ravinnon koostumus riippuu huomattavassa määrin eri vuodenaikoina vaihtuvista tuotantoalueen kasvillisuus-, maaperä- ja ilmasto-oloista, myös maidon linolihappopitoisuus vaihtelee, mikä vaikuttaa positiivisesti vuohien longissimus dorsi -lihaksen sisäisen rasvan määrään ja siten lihan väriin, aistinvaraisiin ominaisuuksiin ja mehevyyteen. Lisäksi Cabrito do Alentejon linolihappojen ja muiden rasvahappojen pitoisuudet ovat aina korkeammat kuin muilla roduilla, mikä ilmenee selvästi tämän vuohirodun lihan rasvaisuusprofiilin vaihteluissa eri vuodenaikoina. Nämä tekijät ovat omiaan perustelemaan Cabrito do Alentejon suuren kysynnän kuluttajien keskuudessa edellä mainittujen juhlasesonkien aikaan.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.gpp.pt/Valor/Cabrito_Alentejo_CE_MAIO2011.pdf

(1) EUVL L 93, 31.3.2006, s. 12.